CELEX: 62020TN0585
Language: mt
Date: 2020-09-24 00:00:00
Title: Kawża T-585/20: Rikors ippreżentat fl-24 ta’ Settembru 2020 – Polwax vs Il-Kummissjoni

23.11.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 399/40
            
         
      Rikors ippreżentat fl-24 ta’ Settembru 2020 – Polwax vs Il-Kummissjoni
      (Kawża T-585/20)
      (2020/C 399/57)
      Lingwa tal-kawża: il-Pollakk
      
         Partijiet
      
      
         Rikorrenti: Polwax S.A. (Jasło, il-Polonja) (rappreżentanti: E. Nessmann, G. Duda u M. Smołka, avukati)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-deċiżjoni tal-Kummissjoni Ewropea tal-14 ta’ Lulju 2020 fil-Każ M.9014 PKN Orlen vs Grupa Lotos (iktar ’il quddiem id-“deċiżjoni”);
               
            
                  —
               
               
                  tikkundanna lill-Kummissjoni Ewropea għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka erba’ motivi.
      
                  1.
               
               
                  L-ewwel motiv, ibbażat fuq ksur tar-regoli dwar it-twettiq ta’ stimi tal-konċentrazzjonijiet previsti fl-Artikolu 2(1) tar-Regolament tal-Kunsill (KE) Nru 139/2004 dwar il-kontroll ta’ konċentrazzjonijiet bejn impriżi (iktar ’il quddiem ir-“Regolament Nru 139/2004”) (1), peress li billi l-Kummissjoni ppermettiet b’mod kundizzjonali lil PKN Orlen takkwiżixxi l-kontroll ta’ Grupa Lotos, ma ħaditx inkunsiderazzjoni s-suq tal-paraffina rraffinata u ddiżidratata kif ukoll tax-xama’ tal-paraffina u ta’ prodotti fuq bażi ta’ paraffina u ma wettqitx stima tal-impatt tal-konċentrazzjoni fuq dan is-suq.
                  
                              —
                           
                           
                              Insostenn ta’ dan il-motiv ir-rikorrenti ssostni li matul il-proċedura ta’ investigazzjoni l-Kummissjoni ngħatat provi li jindikaw li dan is-suq tal-paraffina rraffinata u ddiżidratata kif ukoll tax-xama’ tal-paraffina u ta’ prodotti fuq bażi ta’ paraffina huwa relatat mal-attivitajiet ekonomiċi mwettqa mill-parteċipanti fil-konċentrazzjoni. Fid-dikjarazzjoni tal-oġġezzjonijiet tal-Kummissjoni ma hemm ebda riferiment għal dan is-suq, liema fatt jista’ jindika n-nuqqas ta’ teħid inkunsiderazzjoni tas-suq inkwistjoni, min-naħa tal-Kummissjoni fid-deċiżjoni tagħha, meta wettqet l-istima tal-impatt tal-konċentrazzjoni fuq il-kompetizzjoni.
                           
                        
            
                  2.
               
               
                  It-tieni motiv ibbażat fuq ksur tar-regoli dwar it-twettiq ta’ stimi tal-konċentrazzjonijiet previsti fl-Artikolu 2(1) tar-Regolament Nru 139/2004, peress li l-Kummissjoni ma ħaditx inkunsiderazzjoni ċ-ċirkustanza li l-akkwiżizzjoni minn PKN Orlen tal-kontroll ta’ Grupa Lotos taffettwa l-aċċess għall-provvista ta’ materja prima lill-entitajiet li joperaw fis-suq tal-paraffina rraffinata u ddiżidratata kif ukoll tax-xama’ tal-paraffina u tal-prodotti fuq bażi ta’ paraffina, u barra minn hekk ma ħaditx inkunsiderazzjoni l-ostakoli legali għad-dħul f’dan is-suq li jirriżultaw mill-konċentrazzjoni.
                  
                              —
                           
                           
                              Insostenn ta’ dan il-motiv ir-rikorrenti ssostni li wara l-akkwiżizzjoni minn PKN Orlen tal-kontroll ta’ Grupa Lotos il-materja prima kollha fil-forma ta’ xama’ slack (tqila u ħafifa) flimkien mal-infrastruttura kollha ta’ trasport u ta’ loġistika fit-territorju Pollakk, Litwan kif ukoll Ċek, tiġi taqa’ f’idejn entità waħda, bir-riżultat li din l-entità tkun tista’ tiddetta l-kundizzjonijiet ta’ prezzijiet jew il-kundizzjonijiet relatati mal-provvista ta’ materja prima mhux biss lill-entitajiet li f’dak il-mument ikunu qed joperaw f’dak is-suq, iżda wkoll għal kull entità li tkun tixtieq tidħol f’dak is-suq fil-futur. Orlen Południe S.A., kumpannija kkontrollata 100 % minn PKN Orlen ma tkunx suġġetta għall-imsemmija diffikultajiet fit-tmexxija tan-negozju tagħha.
                           
                        
            
                  3.
               
               
                  It-tielet motiv ibbażat fuq il-ksur tal-Artikolu 2(2) u (3) tar-Regolament Nru 139/2004, peress li l-Kummissjoni ppermettiet l-akkwiżizzjoni minn PKN Orlen tal-kontroll ta’ Grupa Lotos, minkejja li tali kontroll jista’ jipprekludi b’mod sinjifikanti l-kompetizzjoni effettiva fis-suq komuni jew f’parti sinjifikanti tiegħu, b’mod partikolari b’riżultat tal-ħolqien jew tat-tisħiħ tal-pożizzjoni dominanti ta’ PKN Orlen.
                  
                              —
                           
                           
                              Insostenn ta’ dan il-motiv ir-rikorrenti ssostni li s’issa l-unika kompetizzjoni għal PKN Orlen fis-suq tal-produzzjoni u distribuzzjoni ta’ xama’ slack fiż-żona tal-Polonja, tar-Repubblika Ċeka u tal-Litwanja kienet Grupa Lotos. Wara l-akkwiżizzjoni tal-kontroll PKN Orlen ikollha monopolju.
                           
                        
            
                  4.
               
               
                  Ir-raba’ motiv ibbażat fuq il-ksur tal-Artikolu 9(1) tar-Regolament Nru 139/2004, peress li l-Kummissjoni ma indikatx lill-Istat Membru li l-akkwiżizzjoni minn PKN Orlen tal-kontroll ta’ Grupa Lotos thedded li toħloq distorsjoni sinjifikanti tal-kompetizzjoni fis-suq tal-paraffina rraffinata u ddiżidratata kif ukoll tax-xama’ tal-paraffina u ta’ prodotti fuq bażi ta’ paraffina li għandu karatteristiċi ta’ suq separat fit-territorju Pollakk.
                  
                              —
                           
                           
                              Ir-rikorrenti tressaq dan l-ilment sussidjarjament fil-każ li jiġi kkonstatat li l-portata tas-suq tal-paraffina li rraffinata u ddiżidratata kif ukoll tax-xama’ tal-paraffina u ta’ prodotti fuq bażi ta’ paraffina ma hijiex ta’ natura Komunitarja. F’dan il-każ, fil-fehma tar-rikorrenti dan is-suq jissodisfa l-kundizzjonijiet biex jitqies bħala suq separat.
                           
                        
            
         (1)  ĠU Edizzjoni Speċjali bil-Malti, Kapitolu 8, Vol. 3, p. 40.